แก้บาทแข็งไร้มาตรการ
ต้นสัปดาห์ที่ผ่านมา กิตติรัตน์ ณ ระนอง รองนายกรัฐมนตรีและ รมว.คลัง ได้เชิญคณะกรรมการนโยบายการเงิน (กนง.) ธนาคารแห่งประเทศไทย (ธปท.) และคณะกรรมการร่วม 3 สถาบันภาคเอกชน (กกร.) มาแลกเปลี่ยนข้อมูลและรับฟังข้อเสนอแนะในการแก้ไขปัญหาเงินบาทแข็งค่า
19 พ.ค. 2556

ต้นสัปดาห์ที่ผ่านมา กิตติรัตน์ ณ ระนอง รองนายกรัฐมนตรีและ รมว.คลัง ได้เชิญคณะกรรมการนโยบายการเงิน (กนง.) ธนาคารแห่งประเทศไทย (ธปท.) และคณะกรรมการร่วม 3 สถาบันภาคเอกชน (กกร.) มาแลกเปลี่ยนข้อมูลและรับฟังข้อเสนอแนะในการแก้ไขปัญหาเงินบาทแข็งค่า
อย่างไรก็ตาม ภายหลังการประชุมยังไร้มาตรการที่จะออกมาดูแลค่าเงินบาท ทั้งเรื่องการลดดอกเบี้ยนโยบาย หรือว่า 4 มาตรการที่ ธปท.เสนอให้กระทรวงการคลังพิจารณาก่อนหน้านี้
ประสาร ไตรรัตน์วรกุล ผู้ว่าการ ธปท. กล่าวว่า การหารือครั้งนี้ไม่มีการเรียกร้องให้ ธปท.ลดดอกเบี้ยลง เช่นเดียวกับกิตติรัตน์ กล่าวว่า เป็นการรือรับฟังข้อมูลเท่านั้น
ขณะที่ณรงค์ชัย อัครเศรณี หนึ่งใน กนง. กล่าวว่า จะไม่มีการประชุม กนง. นอกรอบก่อนวันที่ 29 พ.ค. เนื่องจากมาตรการดูแลค่าเงินที่ ธปท. เสนอคณะรัฐมนตรี (ครม.) ไปแล้วทั้ง 4 มาตรการนั้น เพียงพอต่อการดูแลค่าเงินบาท แต่ต้องใช้ให้ถูกจังหวะเวลาและตรงจุด
ด้านอิสระ ว่องกุศลกิจ ประธานกรรมการหอการค้าไทย กล่าวว่า ธุรกิจเอสเอ็มอีจะได้รับผลกระทบจากค่าเงินบาทและค่าแรงงานก็เพิ่มขึ้น 6070% ฉะนั้นรัฐบาลควรมีวงเงินช่วยเหลือ
จำนำข้าวทำหนี้ปูด
จุฬารัตน์ สุธีธร ผู้อำนวยการสำนักงานบริหารหนี้สาธารณะ (สบน.) เปิดเผยว่า หนี้สาธารณะคงค้าง ณ สิ้นเดือน มี.ค. 2556 มีจำนวน 5.12 ล้านล้านบาท หรือคิดเป็น 44.16% ของ GDP โดยเป็นหนี้ของรัฐบาล 3.55 ล้านล้านบาท หนี้รัฐวิสาหกิจที่ไม่เป็นสถาบันการเงิน 1.06 ล้านล้านบาท หนี้รัฐวิสาหกิจที่เป็นสถาบันการเงิน (รัฐบาลค้ำประกัน) 4.94 แสนล้านบาท และหนี้หน่วยงานอื่นของรัฐ 5,561 ล้านบาท
ทั้งนี้ เมื่อเปรียบเทียบกับเดือนก่อนหน้า หนี้สาธารณะเพิ่มขึ้นสุทธิ 4.73 หมื่นล้านบาท โดยหนี้ของรัฐวิสาหกิจที่เป็นสถาบันการเงินรัฐบาลค้ำประกัน เพิ่มขึ้น 5.66 หมื่นล้านบาท และหนี้ของรัฐบาลเพิ่มขึ้น 826 ล้านบาท
สำหรับหนี้รัฐวิสาหกิจที่เป็นสถาบันการเงิน เมื่อเปรียบเทียบกับเดือนก่อนหน้าเพิ่มขึ้น 5.7 หมื่นล้านบาท โดยเกิดจากการออกพันธบัตรและการเบิกจ่ายจากแหล่งเงินกู้ต่างๆ ของธนาคารเพื่อการเกษตรและสหกรณ์การเกษตร เพื่อไปใช้ในโครงการรับจำนำข้าวของรัฐบาล
ทั้งนี้ การเพิ่มขึ้นของหนี้สาธารณะถือเป็นการเพิ่มขึ้นเดือนที่ 5 ติดต่อกัน นับตั้งแต่เดือน พ.ย. 2555 ที่ผ่านมา ซึ่งรวมแล้วหนี้สาธารณะเพิ่มขึ้นถึง 2.57 แสนล้านบาท ในรอบ 5 เดือนที่ผ่านมา โดยที่หนี้สาธารณะเพิ่มขึ้นผ่าน 5 ล้านล้านบาท ตั้งแต่เดือน ม.ค. 2556
คลังเมินคุมสินเชื่อแบงก์รัฐ
สมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) คลังจะศึกษาข้อเสนอของธนาคารแห่งประเทศไทย (ธปท.) ในประเด็นการออกมาตรการดูแลเสถียรภาพเศรษฐกิจผ่านสถาบันการเงิน หรือที่เรียกว่า Macroprudential เพื่อลดความร้อนแรงในบางภาคธุรกิจจะต้องดำเนินการควบคุมสินเชื่อทั้งธนาคารพาณิชย์ และธนาคารเฉพาะกิจของรัฐ หรือแบงก์รัฐด้วย
ทั้งนี้ เห็นว่าการปล่อยสินเชื่อของแบงก์รัฐต่างจากธนาคารพาณิชย์ เพราะมีความเสี่ยงมากกว่าเนื่องจากเป็นการปล่อยกู้รายย่อย ดังนั้น การควบคุมสินเชื่อแบงก์รัฐคงจะใช้มาตรฐานเดียวกับธนาคารพาณิชย์ไม่ได้ จึงต้องศึกษาข้อเสนอของ ธปท.ให้ละเอียดอีกครั้ง 
เงินฝากหดแห่ถอนเก็งกำไร
อานุภาพ คูวินิชกุล ผู้อำนวยการอาวุโส ฝ่ายกลยุทธ์สถาบันการเงิน สายนโยบายสถาบันการเงิน (ธปท.) เปิดเผยว่า ธปท.ได้เริ่มเห็นสัญญาณการถอนเงินออมของประชาชนไปสู่สินทรัพย์ที่มีความเสี่ยงมากขึ้น อาทิ การลงทุนในอสังหาริมทรัพย์ในตลาดหุ้น
ขณะที่ปกรณ์ พรรธนะแพทย์ รองกรรมการผู้จัดการ ธนาคารกสิกรไทย กล่าวว่า ภาวะอัตราดอกเบี้ยเงินฝากต่ำ ทำให้ลูกค้าของธนาคารนำเงินฝากไปลงกองทุนรวมและซื้อประกันชีวิต